O‘zbekiston Respublikasi Davlat soliq qo‘mitasi huzuridagi Kadastr agentligi faoliyatini tashkil etish chora-tadbirlari to‘g‘risida

O‘zbekiston Respublikasi Prezidentining 2020-yil 7-sentabrdagi “Yer hisobi va davlat kadastrlarini yuritish tizimini tubdan takomillashtirish chora-tadbirlari to‘g‘risida”gi PF-6061-sonli Farmoni ijrosini ta’minlash maqsadida: 
 1. O‘zbekiston Respublikasi Davlat soliq qo‘mitasi huzuridagi Kadastr agentligi (keyingi o‘rinlarda — Kadastr agentligi) tizimida:
 a) quyidagilar tashkil etilsin:
 Qoraqalpog‘iston Respublikasi, viloyatlar hamda Toshkent shahar yer resurslari va davlat kadastri boshqarmalari, tumanlar (shaharlar) yer resurslari va davlat kadastri bo‘limlari negizida — Kadastr agentligining Qoraqalpog‘iston Respublikasi, viloyatlar, Toshkent shahar boshqarmalari, tumanlar (shaharlar) bo‘limlari;
 Davlat kadastrlari, geodeziya va kartografiya milliy markazi negizida — davlat muassasasi shaklida O‘zbekiston Respublikasi Davlat soliq qo‘mitasi huzuridagi Kadastr agentligining Davlat kadastrlari palatasi (keyingi o‘rinlarda — Davlat kadastrlari palatasi);
 Qoraqalpog‘iston Respublikasi, viloyatlar va Toshkent shahar yer tuzish va ko‘chmas mulk kadastri davlat korxonalari hamda ularning tuman (shahar) filiallari negizida — Davlat kadastrlari palatasining Qoraqalpog‘iston Respublikasi, viloyatlar va Toshkent shahar boshqarmalari, tuman (shahar) filiallari; 
 Markaziy aerogeodeziya korxonasi, Samarqand aerogeodeziya korxonasi, “Geoinformkadastr” davlat unitar korxonasi negizida — davlat muassasasi shaklida Respublika aerogeodeziya markazi;
 Davlat geodeziya nazorati inspeksiyasi negizida — Kadastr agentligining markaziy apparati tarkibida yuridik shaxs tashkil etmagan holda Geodeziya nazorati boshqarmasi;
 b) Davlat geodeziya nazorati inspeksiyasi huzuridagi Davlat kartografiya-geodeziya fondi Kadastr agentligi bo‘ysunuviga o‘tkazilsin;
 v) “Tuproq tarkibi va repozitoriysi, sifati tahlil markazi” davlat unitar korxonasi Qishloq xo‘jaligi vazirligi tarkibiga, Tuproqshunoslik va agrokimyo ilmiy-tadqiqot instituti Qishloq xo‘jaligi vazirligi huzuridagi Qishloq xo‘jaligi va oziq-ovqat ta’minoti ilmiy-ishlab chiqarish markazi tarkibiga o‘tkazilsin;
 g) Kadastr agentligi markaziy apparatiga O‘zbekiston Respublikasi Prezidentining 2020-yil 30-oktabrdagi PF-6098-son “Yashirin iqtisodiyotni qisqartirish va soliq organlari faoliyati samaradorligini oshirish bo‘yicha tashkiliy chora-tadbirlar to‘g‘risida”gi Farmoniga asosan davlat soliq xizmati organlarining qisqartirilgan shtat birliklari hisobidan qo‘shimcha 30 ta shtat birligi ajratilsin.
 2. Kadastr agentligi ikki oy muddatda:
 mazkur qarorda nazarda tutilgan tashkilotlarni tugatish, o‘zgartirish va tashkil etish bo‘yicha tashkiliy chora-tadbirlarni yakunlasin;
 tugatilayotgan tashkilotlarga tegishli bo‘lgan, ular foydalanayotgan bino va inshootlar, boshqa moddiy qimmatliklar ularning huquqlari va majburiyatlari bo‘yicha vorislariga o‘tkazilishini ta’minlasin;
 3. Qishloq xo‘jaligi vazirligi ikki oy muddatda:
 “Tuproq tarkibi va repozitoriysi, sifati tahlil markazi” davlat unitar korxonasi hamda Tuproqshunoslik va agrokimyo ilmiy-tadqiqot institutining tashkiliy tuzilmasi va shtatlar jadvalini Qishloq xo‘jaligi vazirligiga yuklatilayotgan qo‘shimcha vazifalardan kelib chiqib qayta ko‘rib chiqsin; 
 4. O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasining Yer munosabatlari va davlat kadastrlarini rivojlantirish jamg‘armasi Kadastr agentligining budjetdan tashqari jamg‘armasiga aylantirilsin. 
 Quyidagilar Kadastr agentligining budjetdan tashqari jamg‘armasi mablag‘larini shakllantirishning asosiy manbalari etib belgilansin:
 Kadastr agentligi organlari tomonidan ko‘rilgan ma’muriy huquqbuzarlik to‘g‘risidagi ishlarga asosan undiriladigan jarimalarning 100 foizi;
 fuqarolarning uy-joyga doir mulk huquqi ko‘chmas mulkka bo‘lgan huquqlarni davlat ro‘yxatidan o‘tkazishni amalga oshiruvchi organlarda o‘z vaqtida rasmiylashtirilmaganligi uchun undiriladigan jarimalarning 10 foizi;
 ko‘chmas mulkka bo‘lgan huquqlarni davlat ro‘yxatidan o‘tkazish uchun undiriladigan yig‘imning 10 foizi;
 Davlat kadastrlari palatasining tuman (shahar) filiallari tomonidan kadastr yig‘majildini tayyorlash xizmatlarini ko‘rsatishdan tushgan mablag‘larning 10 foizi;
 qonun hujjatlarida taqiqlanmagan boshqa manbalar.
 5. Belgilansinki:
 Kadastr agentligiga O‘zbekiston Respublikasi Prezidenti tomonidan lavozimga tayinlanadigan va lavozimdan ozod qilinadigan O‘zbekiston Respublikasi Davlat soliq qo‘mitasi raisining birinchi o‘rinbosari — Kadastr agentligi direktori boshchilik qiladi;
 Kadastr agentligi direktorining o‘rinbosarlari Davlat soliq qo‘mitasi raisi tavsiyasiga binoan O‘zbekiston Respublikasi Vazirlar Mahkamasi tomonidan lavozimga tayinlanadi va lavozimdan ozod etiladi;
 Kadastr agentligining Qoraqalpog‘iston Respublikasi, viloyatlar, Toshkent shahar boshqarmalari, tuman (shahar) bo‘limlari boshliqlari, Davlat kadastrlari palatasi raisi va uning o‘rinbosarlari Kadastr agentligi direktori tavsiyasiga binoan O‘zbekiston Respublikasi Davlat soliq qo‘mitasi raisi tomonidan lavozimga tayinlanadi va lavozimidan ozod etiladi; 
 Davlat kadastrlari palatasining hududiy boshqarmalari, tuman (shahar) bo‘linmalari boshliqlari, Kadastr agentligi tizimidagi boshqa tashkilotlar rahbarlari (“Respublika aerogeodeziya markazi” DK, “Kompyuterlashtirish, geoaxborot texnologiyalarini joriy etish va rivojlantirish markazi” DUK, Davlat kartografiya-geodeziya fondi, “Kartografiya” davlat ilmiy ishlab chiqarish korxonasi, Toshkent geodeziya va kartografiya kolleji), shuningdek, ularning komplaens nazorat xizmati xodimlari Kadastr agentligi direktori tomonidan O‘zbekiston Respublikasi Davlat soliq qo‘mitasi raisi bilan kelishilgan holda lavozimga tayinlanadi va lavozimidan ozod etiladi.
 Davlat kadastrlari palatasi ko‘chmas mulkka bo‘lgan huquqlarning davlat reyestrini, davlat yer kadastri, binolar va inshootlar davlat kadastrini yuritadi;
 Davlat kadastrlari palatasining hududiy boshqarmalari ko‘chmas mulkka bo‘lgan huquqlarni davlat ro‘yxatidan o‘tkazadi, hududlar davlat kadastrining yuritilishini tashkil etadi;
 Davlat kadastrlari palatasining tuman (shahar) filiallari ko‘chmas mulk obyektlarining joylashgan joyidan qat’i nazar davlat organlari va tashkilotlari, jismoniy va yuridik shaxslarning buyurtmalariga asosan kadastr yig‘majildini tayyorlash xizmatlarini ko‘rsatadi; 
 kadastr muhandislari va Davlat kadastrlari palatasining tuman (shahar) filiallariga kadastr yig‘majildini tayyorlash xizmatlarini ko‘rsatishda teng sharoitlar yaratiladi;
 Davlat kadastrlari palatasining tuman (shahar) filiallari Kadastr agentligi direktorining buyrug‘iga asosan bosqichma-bosqich tugatib boriladi va zaruratga ko‘ra faqat olis va borish qiyin bo‘lgan hududlarda saqlab qolinadi;
 Davlat kadastrlari palatasi, uning hududiy boshqarmalari, tuman (shahar) filiallari faoliyati ko‘chmas mulkka bo‘lgan huquqlarni davlat ro‘yxatidan o‘tkazish, kadastr yig‘majildini tayyorlash va Kadastr agentligi tomonidan tasdiqlanadigan ro‘yxatga asosan pulli xizmat ko‘rsatishdan tushadigan mablag‘lar hamda qonun hujjatlarida taqiqlanmagan boshqa manbalar hisobidan moliyalashtiriladi;
 Kadastr agentligi markaziy apparati, uning hududiy boshqarmalari, tuman (shahar) bo‘limlari xodimlari maqomi va mehnatga haq to‘lash shart-sharoitlariga ko‘ra tegishlicha Davlat soliq qo‘mitasi markaziy apparati, uning hududiy boshqarmalari va tuman (shahar) davlat soliq inspeksiyalari xodimlariga tenglashtiriladi; 
 ushbu bandning o‘n ikkinchi xatboshisini amalga oshirish bilan bog‘liq xarajatlar tegishlicha O‘zbekiston Respublikasi Davlat budjeti mablag‘lari hamda Kadastr agentligining budjetdan tashqari jamg‘armasi hisobidan qoplanadi; 
 Kadastr agentligining hududiy boshqarmalari va tuman (shahar) bo‘limlari boshliqlari Davlat kadastrlari palatasi raisiga palataning hududiy boshqarmalari va tuman (shahar) filiallari boshliqlarini lavozimga tayinlash va lavozimdan ozod qilish bo‘yicha tavsiya kiritishi mumkin.
 6. Quyidagilar:
 O‘zbekiston Respublikasi Davlat soliq qo‘mitasi huzuridagi Kadastr agentligining tashkiliy tuzilmasi 1-ilovaga muvofiq;
 O‘zbekiston Respublikasi Davlat soliq qo‘mitasi huzuridagi Kadastr agentligi markaziy apparatining boshqaruv xodimlarining cheklangan soni 128 nafardan iborat tuzilmasi 2-ilovaga muvofiq;
 O‘zbekiston Respublikasi Davlat soliq qo‘mitasi huzuridagi Kadastr agentligi Qoraqalpog‘iston Respublikasi, viloyatlar va Toshkent shahar boshqarmalarining namunaviy tuzilmasi 3-ilovaga muvofiq;
 O‘zbekiston Respublikasi Davlat soliq qo‘mitasi huzuridagi Kadastr agentligi tuman (shahar) bo‘limlarining namunaviy tuzilmasi 4-ilovaga muvofiq;
 O‘zbekiston Respublikasi Davlat soliq qo‘mitasi huzuridagi Kadastr agentligi hududiy organlari xodimlarining cheklangan umumiy soni 5-ilovaga muvofiq tasdiqlansin. 
 7. O‘zbekiston Respublikasi Davlat soliq qo‘mitasi raisiga:
 zarur hollarda Kadastr agentligining markaziy apparati, hududiy boshqarmalari, tuman (shahar) bo‘limlarining tuzilmasiga boshqaruv xodimlarining cheklangan umumiy soni doirasida o‘zgartirishlar kiritish;
 Davlat kadastrlari palatasi markaziy apparati tuzilmasi, uning hududiy boshqarmalari va tuman (shahar) filiallarining namunaviy tuzilmasi hamda xodimlarining cheklangan sonini ish hajmidan kelib chiqqan holda belgilash va o‘zgartirish;
 zarur hollarda Vazirlar Mahkamasi bilan kelishilgan holda Kadastr agentligining markaziy apparati, hududiy boshqarmalari, tuman (shahar) bo‘limlariga Kadastr agentligining budjetdan tashqari jamg‘armasi mablag‘lari hisobidan qo‘shimcha shtat birliklarini kiritish;
 mehnat bozorining amaldagi konyunkturasini hisobga olgan holda, tor doiradagi mutaxassislarni shartnoma asosida Kadastr agentligi va Davlat kadastrlari palatasiga ishga jalb etish huquqi berilsin. 
 8. O‘zbekiston Respublikasi Bosh vazirining o‘rinbosari J.A. Qo‘chqorov:
 ikki hafta muddatda Kadastr agentligining markaziy attestatsiya komissiyasini tashkil etsin, uning tarkibiga kelishuv asosida O‘zbekiston Respublikasi Prezidenti huzuridagi Davlat xizmatini rivojlantirish agentligi, Adliya vazirligi, Axborot texnologiyalari va kommunikatsiyalarini rivojlantirish vazirligi, boshqa davlat organlari va tashkilotlari xodimlari, sohaning ko‘zga ko‘ringan mutaxassislari, fan va ta’lim muassasalari vakillari ham kiritilishini ta’minlasin; 
 ikki oy muddatda Kadastr agentligi tizimidagi rahbarlik lavozimlariga nomzodlarni ishga qabul qilish bo‘yicha tanlov o‘tkazilishini ta’minlasin;
 2020-yil oxiriga qadar Kadastr agentligi tizimidagi boshqa lavozimlarga malakali xodimlarning ishga qabul qilinishini ta’minlasin.
 9. Davlat kadastrlarini yuritish bo‘yicha vakolatli organlar faoliyatini muvofiqlashtirish va samarali tashkil etish maqsadida Davlat kadastrlarini shakllantirish bo‘yicha idoralararo ishchi guruh (keyingi o‘rinlarda — Idoralararo ishchi guruh) tashkil etilsin va uning tarkibi 8-ilovaga muvofiq tasdiqlasin.
 Mazkur qarorning 9-ilovasiga muvofiq Davlat kadastrlari obyektlarini xatlovdan o‘tkazish va Milliy geoaxborot tizimiga kiritish bo‘yicha maqsadli ko‘rsatkichlarga erishish Idoralararo ishchi guruhning asosiy vazifasi etib belgilansin.
 Belgilansinki, Maqsadli ko‘rsatkichlarning o‘z vaqtida va to‘liq ijro etilishi holati Idoralararo ishchi guruhning taklifiga ko‘ra Vazirlar Mahkamasi Rayosatida muhokama qilinadi.
 10. Kadastr agentligi manfaatdor vazirlik va idoralar hamda Axborot texnologiyalari va kommunikatsiyalarini rivojlantirish vazirligi bilan birga 2020-yil 1-dekabrga qadar davlat kadastrlarini yuritish bo‘yicha vakolatli organlarning Milliy geoaxborot tizimiga integratsiya qilinishini ta’minlasin.
 11. Quyidagilar Qishloq xo‘jaligi vazirligi huzuridagi Qishloq xo‘jaligini rivojlantirish va oziq-ovqat ta’minoti jamg‘armasi mablag‘larini shakllantirishning qo‘shimcha manbalari etib belgilansin:
 qishloq xo‘jaligi ishlab chiqarishi nobudgarchiliklarining o‘rnini qoplash bo‘yicha to‘lanadigan kompensatsiya to‘lovining sug‘oriladigan yerlar uchun 10 foizi, lalmi yerlar, sug‘oriladigan va lalmi bo‘z yerlar, pichanzorlar va yaylovlar uchun — 5 foizi; 
 qishloq xo‘jaligiga mo‘ljallangan yer uchastkalariga bo‘lgan huquqlarni davlat ro‘yxatidan o‘tkazish uchun undiriladigan yig‘imning 10 foizi;
 qishloq xo‘jaligiga mo‘ljallangan yerlarni jismoniy va yuridik shaxslarga ijaraga berish uchun o‘tkaziladigan elektron onlayn-auksionlardan tushadigan mablag‘larning 50 foizi (elektron auksionni o‘tkazish bilan bog‘liq xarajatlar chegirib tashlangandan keyin hisoblanadi). 
 12. Qishloq xo‘jaligi vazirligi markaziy apparati tuzilmasida:
 strategik rivojlantirish, investitsiyalar va xalqaro iqtisodiy hamkorlikni rivojlantirish masalalariga mas’ul vazir o‘rinbosari lavozimi tugatilsin;
 qishloq xo‘jaligida yer resurslaridan samarali foydalanish, qishloq xo‘jaligi ekinlarini joylashtirish, yer monitoringini amalga oshirish masalalariga mas’ul vazir o‘rinbosari lavozimi kiritilsin.
 Qishloq xo‘jaligi vazirligi va uning hududiy organlariga Qishloq xo‘jaligi vazirligi huzuridagi Qishloq xo‘jaligini rivojlantirish va oziq-ovqat ta’minoti jamg‘armasi mablag‘lari hisobidan moliyalashtiriladigan qo‘shimcha 204 ta boshqaruv xodimi shtat birliklari ajratilsin. 
 13. Qishloq xo‘jaligi vazirligining hududiy organlari mansabdor shaxslariga qishloq xo‘jaligi yerlari monitoringini o‘tkazish jarayonida aniqlanadigan yerlardan xo‘jasizlarcha foydalanish yoki ularni yaroqsiz holga keltirish bilan bog‘liq holatlar yuzasidan ma’muriy huquqbuzarliklar to‘g‘risida bayonnoma tuzish va ko‘rib chiqish uchun vakolatli organlarga yuborish huquqi berilsin.
 14. Qishloq xo‘jaligi vazirligi Jahon banki tomonidan “O‘zbekiston Respublikasi qishloq xo‘jaligini modernizatsiya qilish” loyihasi doirasida ajratilgan mablag‘lar hisobidan 2021-2022-yillarda vazirlik tizimiga o‘tkazilgan tashkilotlarning moddiy-texnik bazasini mustahkamlash, qishloq xo‘jaligi yerlaridan samarali foydalanishni muvofiqlashtirishda innovatsion texnologiyalarni joriy etish choralarini ko‘rsin. 
 15. O‘zbekiston Respublikasi Prezidentining va O‘zbekiston Respublikasi Hukumatining ayrim qarorlariga 10-ilovaga muvofiq o‘zgartirish va qo‘shimchalar kiritilsin.
 16. Kadastr agentligi: 
 a) bir oy muddatda Kadastr agentligi va Davlat kadastrlari palatasi to‘g‘risidagi nizomlar loyihalarini Vazirlar Mahkamasiga kiritsin;
 b) ikki oy muddatda Moliya vazirligi bilan kelishilgan holda Kadastr agentligining budjetdan tashqari jamg‘armasi to‘g‘risidagi nizomni tasdiqlasin; 
 v) manfaatdor vazirlik va idoralar bilan birga ikki oy muddatda Vazirlar Mahkamasiga:
 “Ko‘chmas mulkka bo‘lgan huquqlarni davlat ro‘yxatidan o‘tkazish to‘g‘risida”gi O‘zbekiston Respublikasining Qonuni loyihasini;
 davlat yer kadastrini yuritish, binolar va inshootlar davlat kadastrini yuritish hamda davlat yer nazoratini amalga oshirish tartibi to‘g‘risidagi nizomlar loyihalarini;
 qonun hujjatlariga mazkur qarordan kelib chiqadigan o‘zgartirish va qo‘shimchalar to‘g‘risida takliflarni kiritsin.
 17. Mazkur qaror ijrosini nazorat qilish O‘zbekiston Respublikasi Bosh vazirining o‘rinbosari J.A. Qo‘chqorov zimmasiga yuklansin.
 2. Vazirlar Mahkamasining 2011-yil 25-maydagi 146-son qarori bilan tasdiqlangan Yer uchastkalari egalari, foydalanuvchilari, ijarachilari va mulkdorlariga yetkazilgan zararlar, qishloq xo‘jaligi va o‘rmon xo‘jaligi ishlab chiqarishi nobudgarchiliklariga, shuningdek, yerlarning qishloq xo‘jaligi muomalasidan chiqishiga sabab bo‘lgan hollarda yetkazilgan zarar o‘rnini qoplash tartibi to‘g‘risidagi nizomda:
 a) 21-bandning uchinchi xatboshisidagi “Qoraqalpog‘iston Respublikasi, viloyatlar va Toshkent shahar yer resurslari va davlat kadastri boshqarmalarining (keyingi o‘rinlarda hududiy boshqarmalar deb ataladi) maxsus hisob raqamlariga” so‘zlari “Qishloq xo‘jaligi vazirligi huzuridagi Qishloq xo‘jaligini rivojlantirish va oziq-ovqat ta’minoti jamg‘armasiga” so‘zlari bilan almashtirilsin;
 b) 22-banddagi “Davyergeodezkadastr qo‘mitasi” so‘zlari “Qishloq xo‘jaligi vazirligi” so‘zlari bilan almashtirilsin;
 v) 23-banddagi “Davyergeodezkadastr qo‘mitasi va uning hududiy boshqarmalari o‘zining maxsus hisob raqamlariga” so‘zlari “Qishloq xo‘jaligi vazirligi va uning hududiy boshqarmalari Qishloq xo‘jaligi vazirligi huzuridagi Qishloq xo‘jaligini rivojlantirish va oziq-ovqat ta’minoti jamg‘armasiga” so‘zlari bilan almashtirilsin;
 g) 24-bandda:
 birinchi xatboshidagi “hududiy boshqarmalarning maxsus hisob raqamlariga tushgan mablag‘larning 90 foizidan Davyergeodezkadastr qo‘mitasi” so‘zlari “Qishloq xo‘jaligi vazirligi huzuridagi Qishloq xo‘jaligini rivojlantirish va oziq-ovqat ta’minoti jamg‘armasiga tushgan mablag‘larning 90 foizidan Qishloq xo‘jaligi vazirligi” so‘zlari bilan almashtirilsin;
 o‘n uchinchi xatboshi quyidagi tahrirda bayon etilsin:
 “Qishloq xo‘jaligi ishlab chiqarishi nobudgarchiliklari o‘rnini qoplash uchun tushgan mablag‘lar hisobidan Qishloq xo‘jaligi vazirligi va uning hududiy organlariga qonun hujjatlariga muvofiq shtat birliklari ajratiladi”;
 o‘n to‘rtinchi xatboshidagi “Yer resurslari va davlat kadastri boshqarmalari” so‘zlari “Qishloq xo‘jaligi boshqarmalari” so‘zlari bilan almashtirilsin;
 d) 241-bandning ikkinchi — to‘rtinchi xatboshilari quyidagi tahrirda bayon etilsin:
 “mablag‘larning 7 foizi Qishloq xo‘jaligi vazirligi huzuridagi Qishloq xo‘jaligini rivojlantirish va oziq-ovqat ta’minoti jamg‘armasida qoladi;
 3 foizi qishloq xo‘jaligi boshqarmalarining maxsus hisob raqamiga o‘tkaziladi.
 Qishloq xo‘jaligi vazirligi mablag‘larning tushishiga ko‘ra, qishloq xo‘jaligi boshqarmalariga tegishli bo‘lgan mablag‘larni ularning maxsus hisob raqamiga o‘tkazadi”.
 3. Vazirlar Mahkamasining 2014-yil 7-yanvardagi 1-son qarori bilan tasdiqlangan Tuman (shahar) yer kadastri daftarini yuritish tartibi to‘g‘risidagi nizomning 7-bandi quyidagi mazmundagi xatboshi bilan to‘ldirilsin:
 “2021-yil 1-yanvardan boshlab yer kadastri daftari faqat Milliy geoaxborot tizimida elektron shaklda yuritiladi”.
 4. Vazirlar Mahkamasining 2019-yil 9-iyuldagi 571-sonli qarori bilan tasdiqlangan O‘zbekiston Respublikasi Qishloq xo‘jaligi vazirligi to‘g‘risidagi nizomda:
 a) 10-bandda:
 quyidagi mazmundagi oltinchi-yettinchi xatboshilar bilan to‘ldirilsin:
 “qishloq xo‘jaligi ekinlarini joylashtirish, qishloq xo‘jaligi yerlarini, qishloq xo‘jaligi ekinlarini ekish va parvarishlashni monitoring qilish;
 tuproq bonitirovkasini o‘tkazish, qishloq xo‘jaligiga mo‘ljallangan yerlarining me’yoriy qiymatini aniqlash, tuproqshunoslik, geobotanikaga oid tadqiqotlarni amalga oshirish”;
 oltinchi — to‘qqizinchi xatboshilar tegishincha sakkizinchi — o‘n birinchi xatboshilar deb hisoblansin; 
 b) 11-band quyidagi mazmundagi “g1” va “g2” kichik bandlar bilan to‘ldirilsin:
 “g1) qishloq xo‘jaligi ekinlarini joylashtirish, qishloq xo‘jaligi yerlarini, qishloq xo‘jaligi ekinlarini ekish va parvarishlashni monitoring qilish sohasida:
 qishloq xo‘jaligi yerlarini, qishloq xo‘jaligi ekinlarini ekish va parvarishlashni monitoring qiladi; 
 samarasiz foydalanilayotgan qishloq xo‘jaligi yerlarini aniqlash, ularni o‘rnatilgan tartibda olib qo‘yish va belgilangan maqsadda foydalanish yuzasidan takliflar ishlab chiqadi;
 g2) tuproq bonitirovkasini o‘tkazish, qishloq xo‘jaligiga mo‘ljallangan yerlarning me’yoriy qiymatini aniqlash, tuproqshunoslik, geobotanikaga oid tadqiqotlarni amalga oshirish sohasida;
 davlat boshqaruvi organlarining, yuridik va jismoniy shaxslarning tuproq unumdorligini saqlash va oshirishni ta’minlash sohasidagi faoliyatini muvofiqlashtiradi;
 mahalliy davlat hokimiyati organlari bilan birgalikda tuproq unumdorligini oshirish bo‘yicha davlat dasturlarini ishlab chiqadi va amalga oshiradi; 
 tuproq unumdorligini saqlash va oshirish sohalarida davlat siyosatining asosiy yo‘nalishlari bo‘yicha takliflarni ishlab chiqadi;
 tuproqlarning sifatini baholash maqsadida tuproq s’yomkasini, tuproqlarning bonitirovkasini o‘tkazadi;
 qishloq xo‘jaligiga mo‘ljallangan tabiiy yaylovlarda geobotanik izlanishlarni amalga oshiradi;
 qishloq xo‘jaligi yerlarining me’yoriy qiymatini aniqlaydi;
 tuproqshunoslik, geobotanikaga oid izlanishlar hamda tadqiqotlarni amalga oshiradi”;
 v) 13-bandda:
 quyidagi mazmundagi beshinchi xatboshi bilan to‘ldirilsin:
 “o‘z vakolati doirasida ma’muriy javobgarlikni keltirib chiqaradigan holatlar yuzasidan ma’muriy huquqbuzarliklar to‘g‘risida bayonnomalar tuzish”;
 beshinchi — o‘n to‘qqizinchi xatboshilar tegishincha oltinchi — yigirmanchi xatboshilar deb hisoblansin.